กรุงเทพมหานครเปิดลงทะเบียนให้บริการฉีดวัคซีนโควิด19 ถึงบ้าน  สำหรับผู้ป่วยติดเตียง ผู้สูงอายุ และผู้ป่วยกลุ่มเปราะบางที่ไม่สามารถออกจากบ้านได้
พลตำรวจเอกอัศวิน ขวัญเมือง ผู้ว่าราชการกรุงเทพมหานคร เปิดเผยว่า เพื่ออำนวยความสะดวกผู้ป่วยติดเตียงที่ยังไม่ได้รับการฉีดวัคซีนโควิด-19 รวมทั้งป้องกันและควบคุมสถานการณ์การแพร่ระบาดของโรค กรุงเทพมหานครได้เปิดลงทะเบียนฉีดวัคซีนให้แก่ผู้ป่วยติดเตียง ผู้สูงอายุ และผู้ป่วยกลุ่มเปราะบางที่ไม่สามารถเดินทางออกจากบ้านมารับบริการฉีดวัคซีนที่โรงพยาบาลหรือหน่วยบริการฉีดวัคซีนได้ ตั้งแต่บัดนี้เป็นต้นไปสามารถลงทะเบียนผ่าน QR code หรือลิงก์ในเพจเฟซบุ๊กผู้ว่าฯอัศวินhttps://forms.gle/vW5meyKHz5dVjz2q7 จะมีทีมสาธารณสุขให้บริการฉีดที่บ้าน ซึ่งการที่ผู้ป่วยติดเตียงได้ฉีดวัคซีนจะช่วยลดความรุนแรงหากติดเชื้อได้ พร้อมกันนี้กรุงเทพมหานครมีทีม CCRT ฉีดวัคซีนเชิงรุกในชุมชนและในพื้นที่ที่มีการระบาดสูงอย่างต่อเนื่อง หากพบผู้ป่วยติดเตียงจะฉีดวัคซีนให้ทันที        ทั้งนี้ หากครอบครัวใดที่ภายในบ้านมีผู้ป่วยติดเตียง หรือผู้สูงอายุที่ยังไม่ได้รับการฉีดวัคซีน ขอให้ลงทะเบียนเพื่อฉีดวัคซีนโดยเร็ว เนื่องจากผู้ป่วยติดเตียงถือเป็นกลุ่มเปราะบางที่เสี่ยงต่อการติดเชื้อได้ง่ายและอาจมีอาการที่รุนแรง รวมทั้งมีอัตราการเสียชีวิตสูง